ફાધર ઈસુદાસનું જીવન જ એમનું ઉપરીપણું હતું. પોતાના અનુવાદના કામ પ્રત્યે એમની અજબગજબની નિષ્ઠા હતી. શેફાલીમાં જ પરમપૂજા અને નાસ્તો કર્યા પછી બરાબર આઠ વાગે તેઓ પોતાનું કામ લઈને બેસી જાય. એમની ટેબલ પાસે ખાસ બનાવેલું એક ફરતું પુસ્તક સ્ટેન્ડ હતું. એમાં વિવિધ ભાષાઓની બાઇબલની નકલો અને ભાષ્યગ્રંથો તથા ચાર-પાંચ ભાષાઓના શબ્દકોશ, વગેરે હતાં. ફાધર ઈસુદાસ કામ પર બરાબર આઠ વાગે બેસે ત્યારે અમારે સમજવાનું કે, કૉલેજમાં સવા આઠના ક્લાસમાં જવાનો સમય થયો છે.